**--------------------------------------------------------------------------**

**OBEC LASTOVCE**

*Hlavná 306, 076 14 Lastovce,* e-mail: lastovce@mail.t-com.sk

Sanácia miest s nezákonne umiestneným odpadom v obci Lastovce

Relevantná štúdia

Spracovateľ: Ing. Alena Suchá – ASEKO Máj 2015

Obsah:

1. Úvod
2. Identifikačné údaje
3. Opis súčasného stavu
4. Navrhované riešenie
5. Záver
6. Vysvetlivky skratiek
7. Prílohy
   1. podrobná kalkulácia nákladov a ich špecifikácia
   2. výpis z listu vlastníctva
   3. kópia snímku z katastrálnej mapy s vyznačením miesta s nezákonne umiestneným odpadom, ktorého sanácia je predmetom projektu
   4. fotodokumentácia miesta s nezákonne umiestneným odpadom
8. **Úvod**

Problematika nezákonné umiestneného odpadu na tzv. divoké (čierne) skládky je jedným z dlhodobých problémov Slovenska. S množstvom nezákonne umiestneného odpadu sa stretávame denne, a to najmä na okrajoch miesta dedín , v korytách potokov či riek, v lesoch alebo aj priamo v obciach. Obce a mestá vynakladajú nemalé prostriedky na ich odstránenie, avšak často sa stáva, že v krátkom čase po vyčistení územia a odvezení odpadov sa čierna skládka znova vytvorí.

Aj napriek tomu, že vytvárať nelegálne skládky odpadov je zakázané hneď viacerými zákonmi (zákon č. 223/2001 Z. z. o odpadoch, zákon č. 364/2004 Z. z. o vodách, zákone NR SR č. 220/2004 Z. z. o ochrane a využívaní poľnohospodárskej pôdy...), ich počet sa v posledných rokoch nezmenšil.

Divoké skládky odpadov sú pritom nielen estetickým problémom, ale predstavujú taktiež potenciálne nebezpečenstvo pre zdravie ľudí a životné prostredie. Nesprávne uložený odpad znečisťuje povrchové i podzemné vody, okolitú pôdu a taktiež vo významnej miere podporuje rozmnožovanie parazitov prenášajúcich rôzne nebezpečné infekcie.

Najefektívnejším riešením ako z ekologického tak aj ekonomického hľadiska je vzniku divokých skládok predchádzať ako pristupovať k odstráneniu už vzniknutých. Aj preto je nezákonné umiestňovanie odpadu nielen otázkou environmentálnou, ale aj otázkou spoločenskou. Po odstránení akejkoľvek environmentálnej záťaže je pre obce absolútne nevyhnutné súčasne so sanáciou divokej skládky zaviesť konkrétne opatrenia zamerané na predchádzanie vzniku, nových, a to hlavne opatrenia v oblasti zlepšovanie povedomia a informovanosti občanov, ako aj celkového procesu odpadového hospodárstva obce (ako napr. výška poplatkov, systém triedenia odpadov atď.)

Environmentálny fond Slovenskej republiky poskytuje podporu formou dotácie na činnosť C4: Sanácia miest s nezákonne umiestneným odpadom v zmysle zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších právnych predpisov a vyhlášky č. 157/2005 Z. z., ktorou sa uvedený zákon vykonáva.

Tento program dáva samosprávam jedinečnú príležitosť vysporiadať sa zo záťažami vytvorenými v minulosti a zároveň prijať potrebné opatrenia v oblasti riadenia odpadového hospodárstva tak, aby sa predišlo vytváraniu nových.

1. **Identifikačné údaje**

Názov projektu: Sanácia miest s nezákonne umiestneným odpadom v obci Lastovce

Identifikácia žiadateľa: Obec Lastovce, Hlavná 306, 076 14 Lastovce

Štatutárny zástupca: Mgr. Michal Hrinko - starosta obce

Miesto realizácie projektu: obce Lastovce

Kataster: Lastovce

Okres: Trebišov

Kraj: Košický

Dodávateľ: verejným obstaraním podľa platnej legislatívy

Spracovateľ štúdie: Ing. Alena Suchá – ASEKO, Staničná 143/34, 076 15 Veľaty

1. **Opis súčasného stavu**
   1. Obec Lastovce

Obec Lastovce sa nachádza v Podslanskej pahorkatine na juhovýchode východného Slovenska v regióne Zemplína, v okrese Trebišov, voblasti s narušenou kvalitou životného prostredia. Obec leží v nadmorskej výške 175 m.n.m.

Celkový počet obyvateľov obce je 1174. Obec sa nachádza v regióne s vysokou mierou nezamestnanosti prevyšujúcou 20%, pričom v samotnej obci s vysokým zastúpením sociálne slabších skupín obyvateľstva nezamestnanosť predstavuje až 50%.

Katastrom obce preteká rieka Roňava, ktorá je priamo ohrozená znečistením pochádzajúcim z divokých skládok odpadu.

Program odpadového hospodárstva obce Lastovce (v rámci POH Združenie obcí pre separovaný zber Zemplín, n.o.) je spracovaný je v súlade s požiadavkami stanovenými v zákone NR SR č. 223/2001 Z. z. o odpadoch a o zmene a doplnení niektorých zákonov v znení neskorších predpisov, obsahovo je spracovaný podľa osnovy uvedenej v prílohe č. 1 k vyhláške MŽP SR č. 283/2001 Z. z. o vykonaní niektorých ustanovení zákona o odpadoch v znení neskorších predpisov.

Program odpadového hospodárstva Združenia obcí pre separovaný zber Zemplín, n.o. na roky 2011 -2015 a teda aj obce Lastovce je vypracovaný na základe cieľov a opatrení stanovených v programe odpadového hospodárstva SR pre roky 2011- 2015, ktorý bol schválený vládou SR dňa 22.02.2012 uznesením č. 69/2012 a tiež na základe POH Košického kraja na roky 2011-2015, ktorý bol schválený všeobecnou záväznou vyhláškou vydanou dňa 14.11.2013.

Program odpadového hospodárstva Združenia obcí pre separovaný zber Zemplín, n. o. na roky 2011 -2015 je vypracovaný v súlade so zákonom NR SR č. 223/2001 Z. z. v znení neskorších predpisov a v súlade s Vyhláškou 310/2013 Z. z., ktorou sa vykonávajú niektoré ustanovenia zákona o odpadoch.

Existencia všetkých doleuvedených miest s nezákonne umiestnených odpadom je evidovaná OSŽP Okresného úradu v Trebišove. Vo prevažnej väčšine sa jedná o odpad nahromadený v období medzi rokmi 1990-2005. Odpad je silno zarastený burinou, krovím a inou vegetáciou, z toho dôvodu bolo jeho celkové množstvo stanovené vizuálnou obhliadkou a meraním celkovej znečistenej plochy a priemernej výšky nahromadeného odpadu.

Na realizáciu navrhovaných činností nie je potrebné stavebné povolenie. Obec túto skutočnosť dokladuje Potvrdením príslušného orgánu štátnej správy (úrad životného prostredia/stavebný úrad) v zmysle zákona č. 50/1976 Zb. stavebný zákon.

Projekt a jeho navrhované riešenia sú v súlade s prioritami a cieľmi štátnej environmentálnej politiky SR, ako aj Programu odpadového hospodárstva SR na roky 2010-2015 v oblasti minimalizácie vplyvu odpadov na zdravie ľudí a na životné prostredie.

* 1. Nezákonne umiestnený odpad v obci Lastovce

Lokalita č.1: Bývalá Mäsoprodukta

Dotknuté parcely: KÚ Lastovce, parc. č. 745/1, 749,750 druh pozemku: orná pôda. LV k danej nehnuteľnosti nezaložený.

Charakter lokality: jedná sa o areál bývalého štátneho podniku Mäsoprodukta nachádzajúci sa v katastri obce Lastovce na jej južnom okraji, vo vzdialenosti 200m od rieky Roňavy a 750m od obytnej zóny obce.

Celková znečistená plocha ja cca 30 000m2, prevládajúci druh odpadu sú zmiešané odpady zo stavieb a demolácií pochádzajúci z poľnohospodárskych budov zbúraných koncom 90-tych rokov (kód odpadu 170904), ako aj zmesový komunálny odpad (kód odpadu 200301) a plasty (kód odpadu 200139). Priemerná odhadovaná výška nahromadeného odpadu je 1m.

Vzhľadom k vysokému veku divokej skládky došlo k znehodnoteniu plastov, ktoré sa nedajú použiť na zhodnotenie a budú riešené v rámci zmesového komunálneho odpadu.

Celkový odhadovaný objem odpadu je 30 000m3.

V minulosti neboli realizované žiadne predchádzajúce aktivity na sanáciu tejto lokality.

Popis lokality č.1:

|  |  |  |  |  |  |
| --- | --- | --- | --- | --- | --- |
| K.ú. | Lokalita | Znečistená plocha | Množstvo odpadu | Prevládajúci druh odpadu | Nebezp. odpad |
| m2 | m3 |  | áno/nie |
| Lastovce | Mäso-produkta | 30 000 | 30 000 | DSO (28 000m3), ZKO a Plasty (2 000m3) | Nie |

Lokalita č.2: Bývalé Štátne majetky

Dotknuté parcely: LV č.915, KÚ Lastovce, parc. č. 372/1, 372/2, 372/6, 373, 375, 376, 377, 378, 379, 381, 389.

Charakter lokality: jedná sa o areál bývalých Štátnych majetkov Lastovce nachádzajúci sa v katastri obce Lastovce na jej západnom okraji, v bezprostrednej blízkosti obytnej zóny obce.

Celková znečistená plocha ja cca 15 000 m2, prevládajúci druh odpadu sú zmiešané odpady zo stavieb a demolácií (kód odpadu 170904), zmesový komunálny odpad (kód odpadu 200301) a plasty (kód odpadu 200139). Priemerná odhadovaná výška nahromadeného odpadu je 0,1m.

Vzhľadom k vysokému veku divokej skládky došlo k znehodnoteniu plastov, ktoré sa nedajú použiť na zhodnotenie a budú riešené v rámci ZKO.

Celkový odhadovaný objem odpadu je 1 500 m3.

V minulosti neboli realizované žiadne predchádzajúce aktivity na sanáciu tejto lokality.

Popis lokality č.2:

|  |  |  |  |  |  |
| --- | --- | --- | --- | --- | --- |
| K.ú. | Lokalita | Znečistená plocha | Množstvo odpadu | Prevládajúci druh odpadu | Nebezp. odpad |
| m2 | m3 |  | áno/nie |
| Lastovce | Bývalé ŠM | 15 000 | 1 500 | DSO, ZKO, Plasty | Nie |

Lokalita č.3: Bývalá tehelňa

Popis parciel: LV č.952, KÚ Lastovce, parc.č. 164, 165, 172, 173.

Charakter lokality: jedná sa o areál bývalej tehelne nachádzajúci sa v katastri obce Lastovce na jej východnom okraji, v bezprostrednej blízkosti obytnej zóny obce.

Celková znečistená plocha ja cca 10 000m2, prevládajúci druh odpadu sú zmiešané odpady zo stavieb a demolácii (kód odpadu 170904) a zmesový komunálny odpad (kód odpadu 200301).

Celkový odhadovaný objem odpadu je 200m3.

V minulosti neboli realizované žiadne predchádzajúce aktivity na sanáciu tejto lokality.

|  |  |  |  |  |  |
| --- | --- | --- | --- | --- | --- |
| K.ú. | Lokalita | Znečistená plocha | Množstvo odpadu | Prevládajúci druh odpadu | Nebezp. odpad |
| m2 | m3 |  | áno/nie |
| Lastovce | Bývalá tehelňa | 10 000 | 200 | DSO, ZKO | Nie |

1. **Navrhované riešenie**

Lokalita č.1: Bývalá Mäsoprodukta

Na uvedenej lokalite sa nachádza cca 30 000m3 odpadu, z toho 28 000m3 zmiešané odpady zo stavieb a demolácií a 2 000m3 zmesový komunálny odpad a plasty.

Náklady potrebné na sanáciu zmiešaných odpadov zo stavieb a demolácií (cca 28 000m3) budú na základe predbežného rozpočtu vysoko presahovať finančné možnosti obce, ako aj maximálny limit súčasnej možnej dotácie ne jedno miesto. Z toho dôvodu je predmetom tejto žiadosti o dotáciu sanácia zmesového komunálneho odpadu a plastov, a to najmä vzhľadom na ich bezprostredné vysoké riziko pre zdravie obyvateľstva. Sanáciu veľkého množstva zmiešaných odpadov zo stavieb a demolácií na lokalite č.1 bude obec riešiť samostatne v budúcnosti.

Sanácia nezákonne uloženého zmesového komunálneho odpadu a plastov v objeme 2 000m3 v lokalite č.1 prebehne realizáciou nasledovných aktivít:

* Zber odpadu mechanizmami, spolu 2 000m3.
* Naloženie odpadu mechanizmami na nákladné autá a jeho odvoz na najbližšiu riadenú skládku odpadov:
  + Zmesový komunálny odpad: 2 000m3 = 1 000 ton
  + Vzdialenosť od skládky je 25km
* Uloženie zmesového komunálneho odpadu riadenú skládku odpadov
  + Zmesový komunálny odpad: 36,52€ za 1 tonu
* Rekultivácia miesta s nezákonne umiestneným odpadom hrubým urovnaním mechanizmami. Celková plocha 4 000m2

Čas realizácie projektu: mesiac a rok začatia 08/2015, mesiac a rok ukončenia 11/2015

Lokalita č.2: Bývalé Štátne majetky

Sanácia nezákonne uloženého odpadu v lokalite č.2 prebehne realizáciou nasledovných aktivít:

* Zber zmiešaného odpadu zo stavieb a demolácii a zmesového komunálneho odpadu mechanizmami. Spolu 1 500m3, z toho 400m3 zmiešaného odpadu zo stavieb a demolácii, 1100m3 zmesový komunálny odpad
* Naloženie odpadu mechanizmami na nákladné autá a jeho odvoz na najbližšiu riadenú skládku odpadov:
  + Zmiešaný odpad zo stavieb a demolácii: 400m3 = 640 ton
  + Zmesový komunálny odpad: 1 100m3 = 550 ton
  + Vzdialenosť od skládky je 25km
* Uloženie zmiešaného odpadu zo stavieb a demolácii a zmesového komunálneho odpadu riadenú skládku odpadov
  + Zmiešaný odpad zo stavieb a demolácii: 13,28€ za 1 tonu
  + Zmesový komunálny odpad: 36,52€ za 1 tonu
* Rekultivácia miesta s nezákonne umiestneným odpadom hrubým urovnaním mechanizmami. Celková plocha 15 000m2

Čas realizácie projektu: mesiac a rok začatia 08/2015, mesiac a rok ukončenia 11/2015

Lokalita č.3: Bývalá tehelňa

Sanácia nezákonne uloženého odpadu v lokalite č.3 prebehne realizáciou nasledovných aktivít:

* Zber zmiešaného odpadu zo stavieb a demolácii a zmesového komunálneho odpadu mechanizmami. Spolu 200m3, z toho 150m3 zmiešaného odpadu zo stavieb a demolácii, 50m3 zmesový komunálny odpad
* Naloženie odpadu mechanizmami na nákladné autá a jeho odvoz na najbližšiu riadenú skládku odpadov:
  + Zmiešaný odpad zo stavieb a demolácii: 150m3 = 240 ton
  + Zmesový komunálny odpad: 50m3 = 25 ton
  + Vzdialenosť od skládky je 25km
* Uloženie zmiešaného odpadu zo stavieb a demolácii a zmesového komunálneho odpadu riadenú skládku odpadov
  + Zmiešaný odpad zo stavieb a demolácii: 13,28€ za 1 tonu
  + Zmesový komunálny odpad: 36,52€ za 1 tonu
* Rekultivácia miesta s nezákonne umiestneným odpadom:
  + Presun hmôt v rámci lokality, celkom 200m3
  + Hrubé urovnanie terénu mechanizmami, celková plocha 10 000m2

Čas realizácie projektu: mesiac a rok začatia 08/2015, mesiac a rok ukončenia 11/2015.

1. **Záver**

Sanácia a následná rekultivácia miest s nezákonne umiestneným odpadom v katastri obce Lastovce prispeje k výraznému skvalitneniu životného prostredia v obci a jej okolí. Rizikovosť riešených lokalít je daná hlavne ich bezprostrednou blízkosťou k obytnej zóne obce, keďže najbližšie rodinné domy v lokalite č.2 a č.3 sa nachádzajú vo vzdialenosti menej ako 20m od divokých skládok.

Realizáciu projektu dôjde k odstráneniu nepríjemného zápachu šíriaceho sa z divokých skládok, k zamedzeniu množenia hlodavcov a tým aj možných nebezpečenstiev pre obyvateľstvo, k zamedzeniu rizika kontamináciu podzemných a povrchových vôd ako aj vody v rieke Roňava, ako aj k zamedzeniu úletu ľahkého odpadu do okolia a znečisteniu ovzdušia.

Po realizácii projektu prijme obec nasledovné opatrenia na zamedzenie vzniku divokej skládky:

* Pravidelné monitorovanie lokality poslancami OÚ a starostom obce
* Aktívne zapojenie občanov bývajúcich v blízkosti lokality a motivácia občanov k okamžitému nahláseniu akéhokoľvek nezákonne umiestneného odpadu v lokalite
* Informačná kampaň obce zameraná na predchádzanie vzniku divokých skládok
* Spolupráca pri odhaľovaní nezákonného umiestňovania odpadu s OO PZ v Michaľanoch

1. **Vysvetlivky skratiek**

DSO – zmiešané odpady zo stavieb a demolácii

ZKO – zmesový komunálny odpad

Pl – plasty

k.ú. – katastrálne územie

LV – list vlastníctva

OÚ – obecný úrad

ŠM – štátne majetky

OO PZ v Michaľanoch – Obvodné oddelenie policajného zboru v Michaľanoch